
Информация за текущото състояние на "Специализирана болница за продължително лечение и рехабилитация - Котел" ЕООД, гр. Котел

Специализирана болница за продължително лечение и рехабилитация - Котел ЕООД, гр. Котел, с ЕИК 119527829, е лечебно заведение, еднолично дружество с ограничена отговорност, в което министърът на здравеопазавнето упражнява правата на държавата като едноличен собственик на капитала. Лечебното заведение е с предмет на дейност осъществяване на физикално лечение и рехабилитация, чрез оказване на специализирана медицинска помощ и използване на климатолечение. 
 Специализирана болница за продължително лечение и рехабилитация - Котел ЕООД /СБПЛР Котел ЕООД/ е лечебно заведение за болнична помощ, в което лекари с помощта на други специалисти и помощен персонал, извършват диагностициране, лекуване, периодично наблюдение на лица, нуждаещи се от продължително възстановяване на здравето, лица с хронични заболявания, изискващи грижи и поддържане на задоволително телесно и психично състояние, както и лица, нуждаещи се от физикална терапия и климатолечение. Районът, обслужван от СБПЛР Котел ЕООД не е ограничен териториално, т.е. в лечебното заведение се  хоспитализират пациенти от всички области на страната. Мисията на болницата е да удовлетворява потребностите от физикално лечение и рехабилитация на всички заболявания, показани за лечение с факторите на физикалната и рехабилитационна медицина с цел възстановяване и укрепване на здравето, снижаване на трайната инвалидизация, повишаване качеството на живот на пациентите и техните близки.
Стратегическите цели на Специализирана болница за продължително лечение и рехабилитация – Котел  ЕООД, гр. Котел, включват: устойчиво развитие на лечебното заведение в период на криза; предлагане на обществото на качествени болнични услуги в регионалната и национална здравна мрежа; стабилизиране на финансово-икономическото състояние на лечебното заведение и самостоятелност на публичното предприятие; разширяване на дейността по видове, обем и степен на качество на предоставяните здравни услуги.
Към настоящият момент, в Министерство на здравеопазването не е постъпил заверен от одитор ГФО за 2025 г. от СБПЛР - Котел ЕООД. По последни данни по предварителен отчет към 31.12.2025 г. от ЕЕОФ общо приходите на дружеството са в размер на 1 197 хил. лв., а общо разходите са в размер на 1360 хил. лв. Текущият финансов резултат от дейността за 2025 г. е загуба от -163 хил. лв. Регистрираният капитал е в размер на 366 хил. лв., а общо собствения капитал, включващ резерви и финансов резултат от предходни периоди е отрицателна величина в размер на – 951 хил. лв. Дружеството продължава да бъде декапитализирано към 31.12.2025 г. Общо задълженията са в размер на 1 857 хил. лв., в това число 611 хил. лв. просрочени задължения.
Към 31.03.2026 г. приходите на СБПЛР - Котел ЕООД са 146 хил. евро. От тях 49,9% са приходи от НЗОК, 46,3% са приходи от МЗ и 3,8% са приходи от други източници. Разходите за периода са 202 хил. евро. От тях 13,2% са разходи за материали, 58,5% са разходи за персонал и 28,3% са разходи за външни услуги, амортизации и други. Текущият финансов резултат на дружеството е загуба от -56 хил. евро. Към края на разглеждания период дружеството е декапитализирано, като собственият капитал е с отрицателна стойност. Задълженията на дружеството към 31.03.2026 г. са 1 014 хил. евро. Просрочените задължения на лечебното заведение са в размер на 406 хил. евро, което е намаление с 22,9% в сравнение с отчетените към 31.03.2025 г. Персоналът на болницата е 29 души, от които 5 лекари, 9 специалисти по здравни грижи и 3 санитари. През първото тримесечие на 2026 г. броят на преминалите болни е 217. Това е намаление с 2,3% в сравнение със същия период на предходната година. Към 31.03.2026 г. заетостта на легловата база в болницата е била 29%, което е по-ниско от средното за сектора за разглеждания период. Задълженията към Министерство на здравеопазването към 31.03.2026г. са в размер на 383 469  евро.   
Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия -  https://reports.appk.government.bg/Public/Public/Organizations поддържана от АППК. 
В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой легло дни и др. показатели се публикуват за всяко тримесечие и са достъпни на адрес: https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/ 
